༥༤༣༽༄། ། བྱམས་ཁྲིད་དང་དགེ་སྦྱོར་ལ་གནད་དུ་བསྣུན་པ་ཆོས་ལྔ་ལྡན་ལས་ཟབ་པ་མེད་པར་གདམས་པ། །  ཡང་བླ་མ་རིན་པོ་ཆེའི་ཞལ་ནས། བྱམས་པ་དང་སྙིང་རྗེ་བྱང་ཆུབ་ཀྱི་སེམས་ཀྱིས་རང་གི་རྒྱུད་དུལ་བ་དང་། འབོལ་བ་དང་། བརླན་པར་བྱེད་པ་ཤིན་ཏུ་གལ་ཆེ་བ་ཡིན་གསུངས། དེ་ལ་བྱམས་པ་དང་སྙིང་རྗེ་བྱང་ཆུབ་ཀྱི་སེམས་ཀྱིས་རྒྱུད་དུལ་བ་དང་། འབོལ་བ་དང་། བརླན་པར་བྱས་པའི་དུས་སུ་རང་གི་སེམས་དུལ་བ་བཞིན་དུ། ལུས་དང་སྣང་བ་ཐམས་ཅད་ཀྱང་དུལ་ནས། མི་མཐུན་པའི་རྐྱེན་དང་བར་ཆོད་ཞི་བ་དང་། བཀྲ་ཤིས་དང་བདེ་ལེགས་ཐམས་ཅད་དེ་ལས་འབྱུང་བ་ཡིན་པས། དེ་ལ་ཁྱད་པར་དུ་བྱམས་པའི་ཏིང་ངེ་འཛིན་བྱ་བ་དེས། བཀྲ་ཤིས་དང་བདེ་ལེགས་ཐམས་ཅད་འབྱུང་བ་ཡིན་པས། དེ་ལ་བྱམས་པའི་ཏིང་ངེ་འཛིན་ལ་བཤའ་མར་གནད་དུ་སོང་བ་དང་། རོ་མྱོང་བ་དང་གནད་དུ་འགྲོ་བ་ཞིག་དགོས་པ་ཡིན། དེ་ལྟར་བསྒོམས་པ་ལ་ཡངས་སེ་ཡེངས་སེས་གཏན་ནས་མི་ཕན་པ་ཡིན། དེ་ཡང་བླ་མ་དགེ་འདུན་གྱི་སྐུའི་རིམ་གྲོར་གཤའ་མར་བསྒོམ། རང་ཉིད་ཀྱི་དགེ་སྦྱོར་གཤའ་མར་བོགས་ཐོན་ནས་འོང་། དེ་ལྟར་བསམ་པ་རྒྱ་ཆེན་པོ་བྱས་པས་ཡོན་མཆོད་ཐམས་ཅད་ཀྱི་རིམ་གྲོར་འགྲོ་བ་དང་། ནད་རིམས་ཐམས་ཅད་མི་འབྱུང་བ་དང་། བྱུང་བ་ཐམས་ཅད་ཆོད་པར་འོང་བ་ཡིན། ཁྱད་པར་དུ་ཚེ་རིང་བ་དང་། ནད་མེད་པ་དང་། བཀྲ་ཤིས་དང་བདེ་ལེགས་ཐམས་ཅད་བྱམས་པའི་ཏིང་ངེ་འཛིན་ལས་འབྱུང་བས། དེ་ལྟར་དུ་བྱེད་པ་ལ་ཐལ་ཕུར་ནས་ཕུར་དུ་བྱེད་ནས་སྒོམ་པ་ཤིན་ཏུ་གལ་ཆེ་བས། དེ་ཡང་དུས་ཐམས་ཅད་དུ་དྲན་པ་ཡེངས་མེད་དུ་གནད་དུ་བསྣུན་དགོས་པ་ཡིན། དེས་ན་ཏིང་ངེ་འཛིན་ཐམས་ཅད་དྲན་པ་རྒྱུན་སྲིང་བར་བྱེད་པ་ཤིན་ཏུ་གལ་ཆེ་བ་ཡིན། དེ་ལྟར་བྱས་པས་གོང་ནས་གོང་དུ་འཕར་བ་ཡང་ཚེགས་མེད་པ་ཡིན། དུས་ཐམས་ཅད་དུ་བསམ་པ་ཞིག་གི་ཐོག་ཏུ་ལུས་ན་དེ་ལས་གྱོང་ཆེ་བ་ཨེ་ཡོད། དེས་ན་དུས་ཐམས་ཅད་དུ་དགེ་སྦྱོར་ལས་དྲན་པ་ཡེངས་པ་མེད་པ་ཞིག་དགོས་པ་ཡིན་ནོ། ། དེ་ཁྱད་པར་དུ་བྱམས་པའི་ཏིང་ངེ་འཛིན་གནད་དུ་བསྣུན་ན་ཕན་པ་དང་བདེ་བ་ཐམས་ཅད་འབྱུང་བ་ཡིན། དེ་ཡང་ཕ་རོལ་ཏུ་ཕན་པར་བྱུང་ན་རང་ཉིད་ལ་གྲིབ་ཡོང་བ་ཡིན་པས། དེ་ཕན་པར་བྱུང་བའི་ལྟས་ཡིན། མ་བྱུང་བར་སོང་ན་ཕན་པ་མ་བྱུང་བ་ཡིན། དེ་ལ་བྱུང་བར་སོང་ན་ཕ་རོལ་ལ་ཕན་པར་དེས་ཤེས་དགོས་པ་ཡིན། དེ་ཡང་དགེ་འདུན་གྱི་བཞི་སྡེ་རེ་རེས་བསྒོམ་ན་ཕན་བདེ་འབྱུང་ཚོད་རེ་ཡོད་པ་ལ། ཁྱེད་དགེ་འདུན་འདིའི་ཚོད་རེས་བསྒོམས་ན་བསམ་གྱིས་མི་ཁྱབ་པ་འབྱུང་བ་ཡིན་པས། ཐམས་ཅད་ཀྱིས་འབད་འབུངས་འདོན་དགོས་པ་ཡིན། དེ་ཡང་མར་ཆུང་ཡང་ཉིན་ཞག་ཕྲུགས་རེ་ཙམ་གནད་དུ་འགྲོ་བ་ཞིག་དགོས་པ་ཡིན་ལ། དེ་ལྟར་གཤའ་མར་གནད་དུ་འགྲོ་བ་ཞིག་ཡོད་ན། ཕྲིན་ལས་དང་བྱ་བཞག་གང་ཡིན་ཡང་ཇི་ལྟར་བསམས་པ་བཞིན་དུ་འགྲུབ་པ་ཡིན། དེ་ལ་ཕྲིན་ལས་རྒྱ་ཆེན་པོ་རབ་གནས་ལ་སོགས་པ་ཡིན་ཡང་བྱམས་པའི་ཏིང་ངེ་འཛིན་གཤའ་མ་ཞིག་ཡོད་སོང་ན་ཤིན་ཏུ་ལེགས་པ་དང་། བཀྲ་ཤིས་དང་བདེ་ལེགས་ཐམས་ཅད་འབྱུང་བ་ཡིན། དེ་ལ་དགེ་བའི་བཤེས་གཉེན་རིན་ཆེན་སྒང་པ་ཞལ་སྤྲོ་མཛད་ནས། ལྷ་དམ་ཚིག་སེམས་དཔའ་བསྐྱེད་ནས། ཡེ་ཤེས་སེམས་དཔའ་སྦར་འཛིན་བྱེད་ནས། འཇུག་པ་ལ་སྦར་བ་དགོས་པ་ཡིན་གསུངས། དེ་ཡང་འབམ་ཐང་ཡ་གི་ལ་དགེ་བཤེས་མར་པས་སྦར་བ་གང་ཡིན་ཞུས་པ་ལ། དེ་ལ་བྱམས་པའི་ཏིང་ངེ་འཛིན་གྱིས་སྦར་བ་དགོས་པ་ཡིན་གསུངས། དེ་ཡང་བྱམས་པའི་ཏིང་ངེ་འཛིན་གཤའ་མའི་སྦར་བ་ཞིག་མེད་ན། སྦར་བར་འཇུག་ན་ཡང་མི་ཚུད་པ་ཡིན། དེས་རབ་གནས་ལེགས་པའི་ཐབས་མེད་པ་ཡིན། དེས་ན་བྱམས་པའི་ཏིང་ངེ་འཛིན་གཤའ་མ་ཞིག་ཡོད་ན་རབ་ཏུ་གནས་པ་ལ་སོགས་པའི་ཕྲིན་ལས་གང་ཡིན་བྱས་སུ་འོང་བ་ཡིན། དེས་ན་ཆར་པ་ནམ་འདོད་དུ་འབབ་པར་བྱེད་པ་ལ་ཡང་། བྱམས་པའི་ཏིང་ངེ་འཛིན་ལ་གནད་དུ་བསྣུན་དགོས་པ་ཡིན་པས། དེ་ཡང་བཅོམ་ལྡན་འདས་ཀྱིས་ཆོས་གཅིག་དང་ལྡན་ན་ཆར་རྒྱུན་དུ་འབབ་པ་དང་། ཀླུ་ཐམས་ཅད་དབང་དུ་འདུས་པར་འགྱུར་ཏེ། གཅིག་པོ་གང་ཞེ་ན་བྱམས་པའོ། ། གསུངས་པས། བྱམས་པའི་ཏིང་ངེ་འཛིན་ལ་གནད་དུ་སོང་བ་ཞིག་གིས་ཀླུ་ཐམས་ཅད་དབང་དུ་འདུས་ནས་ཆར་པ་ལ་སོགས་ནམ་འདོད་དུ་འབབ་པ་ཡིན། དེ་ཡང་དེ་ལ་ས་ཐེ་འཛུགས་ནས་རོ་མྱོང་བ་དང་། ངེས་པའི་ཤེས་པ་སྐྱེ་དགོས་པ་ཡིན། དེ་ལྟར་གཤའ་མ་གནད་དུ་སོང་ན། མི་དང་མི་མ་ཡིན་པའི་གནོད་པས་མི་ཚུགས་པ་ཡིན། དེ་ཡང་གང་ལྟ་བུ་ཡིན་བསམ་ན། བྱམས་པ་བསྒོམ་པའི་རྣལ་འབྱོར་པ་རབ་ཅིག་ལ། དགྲ་གཅིག་གིས་རལ་གྲི་ཐོགས་ནས་གསོད་དུ་འོང་ན། རྣལ་འབྱོར་པ་དེ་ཏིང་ངེ་འཛིན་རབ་ཅིག་དང་ལྡན་ན་མེ་ཏོག་ཨུཏྤ་ལར་འགྱུར་བ་ཡིན། དེ་ལས་ཞན་ཡང་ཐང་ལ་བྲུལ་ནས་རྣལ་འབྱོར་པ་དེ་ལ་གནོད་པ་མི་འབྱུང་བ་བྱམས་པའི་བྱེད་ལས་ཡིན། དེ་ལས་ཞན་པ་ཞིག་ལས་མེད་ན་ཡང་། ཁོ་རང་ལ་ཕར་ལ་འཇུག་ནས་རྣལ་འབྱོར་པ་དེ་ལ་གནོད་པ་མི་འབྱུང་བ་ཡིན། དེ་ལ་ཁྱད་པར་དུ་འགྲོ་འདུག་ལ་སོགས་པའི་དུས་སུ་ཡང་། བྱམས་པའི་ཏིང་ངེ་འཛིན་ལ་གནད་དུ་བསྣུན་དགོས་པ་ཡིན་པས། དེ་ལ་གཞི་དེར་ཟུག་ཡང་མི་ཟུག་རག་ལུས་པ་ཡིན། དེ་ཡང་སྔོན་གྱི་དུས་སུ་དགེ་བའི་བཤེས་གཉེན་ཞིག་གིས་དགོན་པ་ཞིག་ཏུ་ཟུག་མི་ཟུག་ཅིག་སྤྱན་སྔར་ཞུས་པས། དེ་ད་ལྟར་གྱི་ཏིང་ངེ་འཛིན་ལ་རག་ལུས་པ་ཡིན་གསུངས། དེ་ཡང་བྱམས་པའི་ཏིང་ངེ་འཛིན་དང་ལྡན་ན་དེར་ཟུག་གསུངས་པ་ཡིན། དེས་ན་འགྲོ་འདུག་བྱེད་པའི་དགེ་བཤེས་ལ་སོགས་པ་ཀུན་ལ་བསྒོམས་ཤིག་གསུངས་ནས་བསྐུལ་བ་ལ། ཚན་གཅིག་གིས་གཙིགས་སུ་འཛིན་ནས་གཤའ་མར་བསྒོམ་པར་འདུགཚན་རེས་དེ་ལ་ཟང་ངེ་ཟིང་ངེ་ཡངས་སེ་ཡེངས་སེ་ལ་མི་ཚེ་བསྐྱལ་ནས་མི་བསྒོམ་པར་གདའ་སྟེ། དེའི་རིགས་ཅན་དེ་སོང་ས་ན་ཡང་མི་ཟུག་པ་དང་། བསམ་པ་བཞིན་མི་འོང་བར་འདུགདེས་ན་དེའི་ཚེ་གཤའ་མར་བསྒོམ་པ་གལ་ཆེ་བ་ཡིན། དེ་ལྟར་བྱས་ན་འབྱུང་བ་རྟེན་འབྲེལ་ཡིན། མ་བྱས་ན་མི་འབྱུང་བ་རྟེན་འབྲེལ་ཡིན་གསུང་བས། དེ་ལོགས་སུ་ཡོད་པ་མ་ཡིན། རང་གི་བསམ་པ་དེའི་རྟེན་འབྲེལ་བསྒྲིག་པར་ཆོག་པ་ཡིན་པས། དེ་ཡང་བྱམས་པའི་ཏིང་ངེ་འཛིན་ལ་གནད་དུ་བསྣུན་པའི་དུས་སུ། དེར་ཟུག་པ་དང་བསམ་པ་བཞིན་དུ་འོང་བ་ཡིན། དེའི་རྒྱུ་མཚན་ཡང་རང་གི་སེམས་མ་གཏོགས་པ་ཕྱི་རོལ་ན་མེད་པའི་གནད་ཀས་བྱུང་བ་ཡིན། དེ་ཡང་ཡུན་དུ་བསྲིངས་ནས་བསྒོམ་དགོས་པ་ཡིན་པས། ཡུན་ཐུང་བར་སོང་ན་ཡང་འཕྲལ་དུ་ཕན་བདེ་བྱུང་ན་ཡང་ཡུན་རིང་བ་དཀའ་བར་འདུགདེས་ན་གཤའ་མར་ཡུན་བསྲིངས་ནས་གནད་དུ་མ་སོང་གི་བར་དུ་ཡང་བསྒོམས། འགྲོ་བའི་དུས་སུ་འང་འདི་ནས་གཞིར་མ་ཕྱིན་གྱི་བར་དུ་བསྒོམས་པས་ཕན་བདེ་ཆེན་པོ་དཔག་ཏུ་མེད་པ་འབྱུང་བ་ཡིན། དེ་ཡང་འགྲོ་བསམ་པ་ནམ་སྐྱེས་པའི་དུས་སུ་བསྒོམ་པ་གལ་ཆེ་བས། དེ་ཡང་མི་དང་མ་ཡིན་པ་ཐམས་ཅད་ལ་བསྒོམས་པ་ཡིན། ཁྱད་པར་དུ་ཡང་མི་དང་མི་མ་ཡིན་པ་དེ་གཙོ་ཆེ་བས་མིའི་བསམ་པ་ཡང་བསྒྱུར་བའི་རིགས་སུ་གདའ་བས་ནན་ཆགས་བྱེད་ནས་བསྒོམ་དགོས་པ་ཡིན། དེ་ལྟར་གཤའ་མར་གནད་དུ་སོང་ན་རང་གི་བསམ་པ་བཞིན་དུ་འོང་བ་ཡིན། དེ་ལྟར་མ་ཡིན་པ་འདོད་ཆགས་ཀྱི་བསམ་པ་དང་། ཞེ་སྡང་དང་། གཏི་མུག་དང་། འདུན་པ་བྱ་བ་རང་གིས་ཞེ་འདོད་ཐ་དད་པས་ཕྱིན་ན་ཉེས་པ་ཤིན་ཏུ་ཆེ་བ་ཡིན་པས། དེས་ན་བསམ་པ་དེ་རྣམས་ཀྱིས་མི་འགྲོ་བར་གལ་ཆེ་བ་ཡིན། དེས་ན་དེ་ལྟ་བུའི་བསམ་པ་སྐྱེས་པར་སོང་ན། ཇི་ལྟར་སྙན་དུ་གསོལ་བ་བཞིན་དུ་དེ་ལས་སྐྱེས་པའི་མི་མཐུན་པའི་ཕྱོགས་བསྒྲུབ་པ་ཡིན་པས་ཞེ་སྡང་གི་བསམ་པས་སོང་ན་འཁྲུག་རྩོད་དང་ཁ་སྨྲས་ལ་སོགས་པ་འབྱུང་བ་ཡིན། དེས་ན་ཚན་གཅིག་ཕྱིན་པའི་སྣ་ལ་འཁྲུག་པ་བྱུང་བ་ལ་སོགས་པ་དེ་ཡང་བསམ་པ་ལས་སུ་མ་རུངས་བ་དེ་ལ་བྱུང་བ་ཡིན། དེ་ལ་དེ་ལྟ་བུའི་བསམ་པ་དེ་ངོ་ཤེས་པར་བྱས་ནས་སྤོང་དགོས་པ་ཡིན་ནོ། ། འདོད་ཆགས་ཀྱིས་ཚངས་པར་སྤྱོད་པའི་བར་ཆད་དང་སྐུར་བ་ལ་སོགས་པ་འབྱུང་། གཏི་མུག་གིས་ས་བདག་ཀླུའི་གནོད་པ་ཅན་རྣམས་ཀྱི་གྲིབ་འབྱུང་བ་དང་ཁམས་གཞི་ལ་སོགས་པ་འབྱུང་བས། དེ་ལ་བྱམས་པའི་ཏིང་ངེ་འཛིན་དེ་གནད་དུ་བསྣུན་པས་ཉེས་པ་དེ་མི་འབྱུང་བ་དང་། བཀྲ་ཤིས་དང་བདེ་ལེགས་འབྱུང་བ་ཡིན། དེ་ལྟར་བྱམས་པའི་སེམས་བསྐྱེད་པས་ལུས་དང་སྣང་བ་ཐམས་ཅད་ཀྱང་བྱམས་པ་འབའ་ཞིག་ཏུ་སོང་བའི་དུས་སུ་སྐྱོན་འདག་པ་དང་། ཡོན་ཏན་ཐམས་ཅད་རྒྱུད་ལ་སྐྱེ་བ་ལ་ཚེགས་མེད་པ་ཡིན། དེ་ལ་བླ་མ་རིན་པོ་ཆེའི་ཞལ་ནས། འདིའི་གནད་གོ་བར་སོང་ན་འུར་འདེད་དུ་མ་སོང་བ་མེད་གསུངས། དེ་ཡང་བྱམས་པ་ལ་བརྟན་པར་སོང་ན་བྱམས་པའི་ལུས་འོང་། དེ་ལྟར་བྱམས་པའི་ལུས་ངག་ཡིད་གསུམ་དུ་སོང་བའི་དུས་སུ་བྱམས་པས་གཞན་ལ་གནས་པའི་ས་མེད་པར་འུར་འདེད། དེ་བཞིན་དུ་ལུས་སེམས་སྣང་བ་གསུམ་སྙིང་རྗེ་འབའ་ཞིག་དུ་སོང་བའི་དུས་སུ། ན་ཚ་ལ་སོགས་པའི་སྡུག་བསྔལ་ཐམས་ཅད་གནས་ས་མེད་པར་འུར་འདེད། དེ་བཞིན་དུ་བྱང་ཆུབ་ཀྱི་སེམས་ཀྱིས་ཀྱང་འུར་འདེད། དེ་ལྟར་ཏིང་ངེ་འཛིན་ཐམས་ཅད་ཀྱིས་འབྱུང་བ་ཡིན། དེ་ལ་གཤའ་མར་གནད་དུ་སོང་བ་ཞིག་དགོས་པ་ཡིན། དེ་ལ་རྒྱ་ཆེས་ན་དཀྱིལ་བརྡོལ་བའི་བྱེད་པ་དེ། རྒྱ་ཆེན་པོ་བསྒོམ་ལོ་བྱས་ཀྱང་། དམིགས་པ་དེར་རྐང་མ་ཚུགས་པས་ལན་པ་ཡིན། དེ་ལ་དཀྱིལ་མི་བརྡོལ་བ་དང་། རྒྱ་ཐམས་ཅད་དུ་ཕན་བདེ་འབྱུང་བར་འདོད་ན། དམིགས་པ་དེར་རྐང་ཚུགས་པར་བྱ། དེ་ནས་རྒྱ་ཆེར་བཏང་བས་དེ་ལྟ་བུ་འོང་བ་ཡིན། དེ་ཡང་བྱམས་པ་གཤའ་མར་གནད་དུ་འགྲོ་བར་བྱེད་པ་ལ། སེམས་ཅན་ཐམས་ཅད་མར་བསྒོམས་ནས་ནན་ཆགས་ཆེ་བར་བྱས་པའི་དུས་སུ། མ་དེ་ལ་དྲིན་ཆེ་བའི་ངེས་ཤེས་སྐྱེས་པ་དེ་ལ་བརྟེན་ནས་སྐྱེ་བ་ཡིན་པས། དེས་ན་ཁྲིད་ཀྱི་དུས་སུ་བསྟན་པ་བཞིན་བསྒོམ་དགོས་པ་ཡིན། དེ་ལྟར་གཤའ་མར་གནད་དུ་སོང་བའི་དུས་སུ་དེ་ལ་སྙིང་རྗེ་སྐྱེ་བ་ཡིན། དེ་ཡུན་རིང་དུ་བསྒོམ་ན་རྩུབ་པ་དང་འཁྲུག་པར་འོང་བས། ངེས་ཤེས་སྐྱེས་པར་བྱས་ནས་ཡུན་རིང་པོར་མི་བསྒོམ། དེ་ལྟར་བྱམས་པ་ལ་བརྟེན་ནས་སྙིང་རྗེ་སྐྱེ་བས། གོ་རིམ་ཀྱང་དེ་ལྟར་ཤེས་དགོས་པ་ཡིན། དེ་ལ་གཉིས་ཏེ། ཕན་བདེ་འབྱུང་བར་གཅིག་ན་ཡང་། བཅོམ་ལྡན་འདས་ཀྱིས། བྱམས་པ་ནི་འཚེ་བ་དང་བྲལ་བའོ། ། སྙིང་རྗེ་ནི་འཚེ་བ་དང་བཅས་པའོ་གསུངས་པས། དེས་ན་གཞན་ཞིག་གིས་གནོད་པ་ལ་བཟློག་ན། བཙོག་པ་དང་། བརྡུང་བ་དང་། འཐབ་པའི་སྒོ་ནས་ཟློག་པར་བྱེད་པ་བཞིན་དུ། སྙིང་རྗེ་ཡང་དེ་དང་འདྲ་བ་ཡིན། དེ་རྣམས་མི་དགོས་པར་བཟློག་པ་བྱས་པར་འོང་བ་ཡིན། དེས་ན་གནོད་པ་ལས་བཟློག་ན་ཡང་རྩུབ་མི་རྩུབ་དེ་དང་འདྲ་བ་ཡིན། དེ་ལ་གསུམ། སེམས་ཅན་ལ་དམིགས་པ་ནི་རྒྱུ་མཚན་ལྔ་ལ་བརྟེན་ནས་སྐྱེ་བ་དེ་ཡིན། ཆོས་ལ་དམིགས་པ་སྣང་སྲིད་འཁོར་འདས་ཀྱི་ཆོས་ཐམས་ཅད་སྒྱུ་མ་ལྟ་བུར་མངོན་དུ་གྱུར་ནས་སྐྱེས་པ་དེ་ལ་གསུངས་པ་ཡིན། དེ་ལ་བྱང་ཆུབ་ཀྱི་སེམས་བསམ་གྱིས་མི་ཁྱབ་པ་སྐྱེ་བ་དང་། གནད་དུ་འགྲོ་བ་འོང་བས་དེ་སྐྱེ་བའི་གོ་རིམ་དེ་ལྟར་དུ་འོང་བ་ཡིན། དེ་ཡང་ཁྱད་པར་དུ་བྱམས་པའི་ཏིང་ངེ་འཛིན་ལ་གཤའ་མར་གནད་དུ་བསྣུན་པའི་དུས་སུ། བཀྲ་ཤིས་དང་བདེ་ལེགས་ཐམས་ཅད་འབྱུང་བ་དང་། སྐྱོན་འདག་པ་དང་། ཡོན་ཏན་རྫོགས་པ་ལ་ཚེགས་མེད་པས་སྤྱི་དགོས་ཐམས་ཅད་ཀྱིས་དེ་ལྟར་ཉམས་སུ་ལེན་པ་དང་གནད་དུ་བསྣུན་པར་ཞུ་འཚལ། ཡང་བླ་མ་རིན་པོ་ཆེའི་ཞལ་ནས། ཡོན་ཏན་རིན་པོ་ཆེ་ཐམས་ཅད་རྒྱུད་ལ་སྐྱེ་བར་བྱེད་པ་ལ། ཐེག་པ་ཆེན་པོ་གསང་སྔགས་ཀྱི་གསང་བ་རྟེན་འབྲེལ་འགྲིགས་པ་དང་གནད་དུ་སོང་བར་བྱས་པའི་དུས་སུ། ཡོན་ཏན་ཐམས་ཅད་དེ་ལས་བྱུང་བ་ཡིན་གསུང་། དེ་ནས་གསང་བ་རྟེན་འབྲེལ་གནས་པ་དང་བརྟན་པར་སོང་ན། ཡོན་ཏན་རིན་པོ་ཆེ་ཐམས་ཅད་སྐྱེ་བ་ལ་ཚེགས་མེད་པ་ཡིན། དེ་མ་བརྟེན་པ་དང་མ་གནས་པར་སོང་ན། དེ་གསུམ་མ་འགྲིག་པའི་གནད་ཀས་ཡོན་ཏན་སྐྱེ་བའི་ཐབས་མེད་པ་ཡིན། དེ་ལ་གསང་བ་རྟེན་འབྲེལ་གྱི་གོ་བ་ཡང་གསུམ་ལ་ཟེར་བ་ཡིན། དེ་ཡང་གསུམ་པོ་འགྲིགས་པ་དང་གནད་དུ་འགྲོ་བར་བྱེད་པ་ལ། ཚུལ་ཁྲིམས་རིན་པོ་ལ་གཅེས་སྤྲས་སུ་བྱས་ནས། མིག་གི་འབྲས་བུ་བཞིན་དུ་སྲུང་བའི་དུས་སུ། དེ་སྲུང་བའི་དགོས་པ་དང་། བཙུན་པོ་བྱས་དགོས་པ་འགྲུབ་ནས་ཐེག་པ་ཆེན་པོ་གསང་སྔགས་ཀྱི་ཏིང་ངེ་འཛིན་སྐྱེ་བ་དང་། གནད་དུ་འགྲོ་བ་ལ་ཚེགས་མེད་པ་ཡིན། དེ་ལྟར་མ་ཡིན་པར་ལྟ་བ་མཐོན་པོ་དང་། སྤྱོད་པ་ཡངས་པོ་བྱས་ནས་ཚུལ་ཁྲིམས་རིན་པོ་ཆེ་ཁྱད་དུ་བསད་ན། ཐེག་པ་ཆེན་པོ་གསང་སྔགས་ཀྱི་ཏིང་ངེ་འཛིན་སྐྱེ་བ་དང་གནད་དུ་འགྲོ་བ་ཤིན་ཏུ་དཀའ་བ་ཡིན། དེ་ལ་ཡོད་པ་མ་འཇག་དང་སྟོང་སོབ་བྱས་པས་མི་ཕན། རྩ་བ་ཤོར་བའི་དུས་སུ་རྫུན་པོར་འགྲོ་བ་ཡིན། དེ་ཡང་བརྟན་པ་དང་གནས་པར་བྱེད་པ་ལ་སྤོང་སེམས་བརྟན་པོར་བྱས་པའི་དུས་སུ། ཉེས་སྐྱོན་གྱི་བྱེད་པ་དེ་ཁེགས་པ་དང་། སྤོང་བ་ཡིན། འོ་ན་མཚན་མོའི་དུས་སུ་ཇི་ལྟར་དུ་བྱེད་སྙམ་ན། འདི་ལ་དམ་པའི་ཆོས་འདུལ་བ་ཀུན་ན། ཉིན་མོ་བས་ཉེས་པ་ཆེ་བར་གསུངས་པ་ཡིན། གསུང་དེ་ལ་སྤྱན་སྔ་ནས། སྒོམ་ཆེན་པ་ཉམས་སུ་ལེན་པ་ལ་ནི་ཉིན་མོ་བས་ཁྱད་པར་དུ་གནོད་པར་འདུག་པས། ཉེས་པ་ཆུང་བ་ཨའུ་ཡོད་གསུང་། དེ་གནོད་པ་ཆེ་བའི་དུས་སུ་ཉེས་པ་ཆེ་བ་འབྱུང་བ་ཡིན། ཉམས་མྱོང་གིས་དེ་ལྟར་ངེས་པ་ལགས། དེས་ན་བསྲུང་བར་བྱེད་པ་གལ་ཤིན་ཏུ་ཆེ་བར་བྱེད་པ་ཡིན་པས། དེ་ཡང་ཉིན་མོ་སྤོང་སེམས་བརྟན་པོ་བྱས་པའི་དུས་སུ་དེའི་མི་མཐུན་པའི་ཕྱོགས་བྱུང་ན་ཡང་། བདག་དགེ་སློང་། དགེ་ཚུལ། སྒོམ་ཆེན་པའོ། ། སྙམ་ན་དེ་ཁེགས་པ་ཡིན། ཉིན་མོ་ཡང་སྤོང་སེམས་བརྟན་པོ་དང་། ཚུལ་ཁྲིམས་རིན་པོ་ཆེ་ལ་གཅེས་སྤྲས་སུ་བྱས་པས་སྐྱོན་དེ་རྣམས་མི་འབྱུང་བ་དང་སྤོང་བ་ཡིན། དེ་ནས་ཉམས་སུ་བླངས་པ་དང་གནད་དུ་བསྣུན་པའི་དུས་སུ། སྟོབས་འཕེལ་བ་དང་། རྒྱས་པའི་གནད་ཀས་ཉོན་མོངས་པའི་ཟུག་རྔུ་ཆེན་པོ་སྐྱེས་པས། དེ་ཡང་བརྒྱལ་བ་འབོག་པ་དང་། འོ་དོད་འབོད་ལ་སོགས་པ་འབྱུང་བས། དེ་ཡང་གང་ལྟ་བུ་ཡིན་ན། སྒོམ་ཆེན་པ་ཞིག་གིས་རི་ཁྲོད་ཀྱི་དགོན་པར་ཉམས་སུ་བླངས་པས། ཁོ་ན་རེ་བླ་མ་མཉེས་པ་བསྒྲུབ་བསྒྲུབས་ནས། ། མི་མཉེས་པ་ཞིག་འོང་འོང་འདྲ། ། ཟེར་སྐད། དེ་ལྟར་འོ་དོད་འབོད་པ་ཡོང་བ་ཡིན། དེ་ལ་རྗེ་བཙུན་ཆེན་པོའི་ཞལ་ནས། བྲག་དམར་བསམ་ཡས་ལ་ཚ་ཡ་བརྒྱད་དོ་ཁུར་བའི་སྡུག་བསྔལ་ལས་ཆེ་བ་ཡིན་གསུངས། དེ་ལ་དེ་ལྟ་བུའི་སྡུག་བསྔལ་འབྱུང་བའི་དུས་སུ་མན་ངག་དང་སྙིང་རུས་འཛོམས་པའི་གང་ཟག་ཅིག་གིས། ཡོན་ཏན་རིན་པོ་ཆེ་གོང་ནས་གོང་དུ་བོགས་ཐོན་པ་དང་། སྐྱེ་བ་ལ་ཚེགས་མེད་པ་ཡིན། དེ་ལ་གདམས་ངག་ཀྱང་ཐ་དད་མང་པོ་ཉམས་མྱོང་མེད་པ་ལ་བློ་གཏད་མི་ཕོད་པས། སྔོན་སྤྱན་སྔ་ནས་ཀྱང་། གདམས་ངག་གི་རིགས་ཐམས་ཅད་ཐུགས་ལ་ཉམས་སུ་མ་བཞེས་པ་མེད། ཁྱད་པར་དུ་ལམ་འབྲས་ནས་གསུངས་པ་མང་པོ་ཡོད་པ་ལ་ཕྱག་ལེན་ལ་མ་བཏབ་པ་མེད་ན་ཡང་། གང་གིས་ཀྱང་ཕན་པར་མ་བྱུང་། དེ་ལ་དྲག་ཤོས་ཞིག་གིས་མས་ཡར་བཟློག་ཙ་ན་ཡས་མས་ཤངས་ནས་མར་མཚལ་བྱོན་པ་ཡིན་གསུངས། དེ་ནས་དོན་གོ་མ་ཐུབ་པ་ཡིན། དེ་ལ་ཁྱེད་རྣམས་ལ་མ་བསྟན་པའི་རྒྱུ་མཚན་ཐུབ་མི་ཐུབ། དེའི་དུས་སུ་མགོ་སྐོར་དུ་ཆ་བ་ཡིན་གསུངས། དེ་ལ་བླ་མ་རིན་པོ་ཆེའི་ཁྱད་པར་གྱིས་ཆོས་ལྔ་པོ་མ་གཏོགས་པ་གང་ཀྱང་ཕན་མི་ནུས་པ་ཡིན། དེ་ཡང་ཁྱད་པར་གྱི་ཆོས་ལྔ་པོས་འཛིན་པ་ལ་སོགས་པའི་གསུམ་པོ་ཤིན་ཏུ་གལ་ཆེ་བ་ཡིན། དེ་ཡང་དང་པོ་ཁོ་ནར། ཤེས་རབ་སྙིང་པོ་ཚར་གཅིག་འདོན་བར་དུ་གནད་དུ་བསྣུན་པས་རྐང་ཆོག་པ་དང་ཤེས་པ་ཚིམ་རྒྱུ་ཞིག་འོང་། གཤའ་མར་ལམ་དུ་ཐེངས་པའི་རྟགས་ཀྱང་དེ་ཡིན། དེ་གར་འཆུགས་ཀྱི་སར་འོང་། འདི་མ་བྱས་ན་ཕན་མི་ནུས་པས། དེས་བདེ་བ་ཆེན་པོའི་ཏིང་ངེ་འཛིན་དུ་འོང་བ་ཡིན། དེས་ཁྱད་པར་དུ་བྱས་པའི་བྱང་ཆུབ་ཀྱི་སེམས་བསྐྱེད་པས་བསམ་གྱིས་མི་ཁྱབ་པ་སྐྱེ་བ་དང་གནད་དུ་འགྲོ་བར་འོང་། དེ་ནས་བསྐྱེད་པའི་རིམ་པ་བསྒོམས་པས། ཤིན་ཏུ་གསལ་བར་འོང་། དེའི་དུས་སུ་ཡུན་རིང་པོའི་བར་དུ་རྒྱན་དང་ཆ་ལུགས་ཐམས་ཅད་ཤིན་ཏུ་གསལ་བར་བསྒོམས་པས། སྤྱི་བོའི་གཙུག་ནས་རྐང་པའི་མཐིལ། བ་སྤུའི་བུ་ག